Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 286/13)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”IDIAZABAL”

EU-nro: PDO-ES-0082-AM02-16.2.2021

SAN (X) SMM

1. Nimi

”Idiazabal”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.3 Juustot

3.2. Kuvaus 1 kohdassa nimetystä tuotteesta

”Idiazabal” on yksinomaan latxa- ja carranzana-rotuisten lampaiden lämpökäsittelemättömästä raakamaidosta valmistettu puristettu juusto, jonka kypsytysaika on vähintään 60 päivää. Juustolla on seuraavat ominaispiirteet: paino vähintään 1 kg ja enintään 3,5 kg, korkeus vähintään 8 cm ja enintään 12 cm sekä halkaisija vähintään 10 cm ja enintään 30 cm. Kunkin ominaispiirteen osalta hyväksytään ±10 prosentin poikkeama. Juusto voidaan savustaa.

Maitoon ei saa lisätä mitään muita aineita, lukuun ottamatta maitohappoentsyymejä, lysotsyymiä, juoksetetta ja suolaa.

Juusto on lieriön muotoinen, kovakuorinen, sileä ja väriltään vaaleankeltainen taikka tumman kellanruskea, jos juusto on savustettu. Leikkauspinta on väriltään ja koloisuudeltaan tasainen, väriltään norsunluun vaaleasta oljenkeltaiseen, ja siinä on muutamia pieniä epäsäännöllisen muotoisia reikiä. Rakenne on melko joustava ja kiinteä ja jossakin määrin rakeinen. Juustossa on voimakas tuoksu, joka tuo mieleen lampaanmaidon ja juoksutteen, ja sen maku on tasapainoinen ja aromikas, hieman pistävään ja happamaan – ja savustetussa juustossa savuun – vivahtava. Voimakas aromi viipyy suussa pitkään.

Rasvapitoisuuden on oltava vähintään 45 prosenttia kuiva-aineesta, kokonaisproteiinipitoisuuden vähintään 25 prosenttia kuiva-aineesta ja kuiva-aineen osuuden vähintään 55 prosenttia. Tuotteen pH-arvo on 4,9–5,5.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Rehu: Tavanomaisen käytännön mukaan latxa- ja carranzana-rotuiset lampaat laiduntavat ulkona lähes koko ajan. Katraita siirretään yleensä säännöllisesti laaksoista vuoristolaitumille ja takaisin vuodenaikojen mukaan. Koska eläimet elävät lähes koko ajan täysin luonnonmukaisissa olosuhteissa, niiden ravinto perustuu talvisin pääasiassa metsien tai alarinteiden luonnonvaraiseen kasvustoon ja kesäisin vuoristolaidunten niittyihin. Ruokintaa täydennetään lampolassa laiduntamisen käydessä vaikeaksi tai jos se on suositeltavaa tietyistä fysiologisista syistä (maidoneritys).

Raaka-aineet: yksilöidyltä maantieteelliseltä alueelta peräisin oleva latxa- ja carranzana-rotuisten lampaiden raakamaito.

Maitoon ei saa lisätä mitään muita aineita, lukuun ottamatta maitohappoentsyymejä, lysotsyymiä, juoksetetta ja suolaa.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Maidontuotannon, juustojen valmistuksen ja kypsytyksen on tapahduttava yksilöidyllä maantieteellisellä alueella, eli kaikkien tuotantovaiheiden on tapahduttava kyseisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Idiazabal-juusto voidaan saattaa myyntiin kokonaisena tai paloiksi leikattuna.

Kokonaiset tai paloiksi leikatut Idiazabal-juustot pakataan aina vähintään 60 päivää kestäneen kypsytyksen jälkeen.

Juuston leikkaaminen paloiksi ja palojen pakkaaminen on tehtävä yksilöidyllä maantieteellisellä alueella. Tähän on kaksi syytä:

Ensinnäkin kun juusto leikataan, ainakin kaksi palan leikkauspinnoista jää ilman kuoren antamaa suojaa. Jos Idiazabal-juustoa myydään paloina, palat on näin ollen aistinvaraisten ominaisuuksien säilyttämiseksi pakattava hyvin pian leikkaamisen jälkeen.

Toiseksi tuotteen aitoudesta ja alkuperästä kertovat tunnistusmerkit saattavat hävitä tai jäädä näkymättömiin leikkaamisen tuloksena. Sen vuoksi juusto on paloiteltava ja pakattava tuotantopaikalla sen varmistamiseksi, ettei paloina myytävän juuston aitous vaarannu.

Edellä esitetystä poiketen Idiazabal-juusto voidaan paloitella vähittäismyyntipisteissä edellyttäen, että tämä tapahtuu kuluttajan edessä myyntihetkellä.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Idiazabal-juustoissa on oltava seuraavat tunnistusmerkit:

— Sarjanumeroitu kaseiinilaatta, joka on kiinnitettävä siinä vaiheessa, kun juusto laitetaan muottiin tai puristetaan. Hallintoelin antaa laatan.

— Myyntietiketeissä, joilla juustot pidetään kaupan, on oltava suojatun alkuperänimityksen nimi ja tunnus. Yksinomaan saman tilan maidosta valmistettujen juustojen suojatun alkuperänimityksen ”Idiazabal” logoon voidaan lisätä ilmaisu ”baserrikoa – de caserío” (tilajuustoa).

— Kokonaisten ja paloiksi leikattujen juustojen merkinnät on Espanjan lainsäädännön mukaisesti tehtävä SAN-rekistereihin merkityissä juustoloissa.

— Juustoissa on oltava yksittäinen sarjanumeroitu lisämerkintä, jossa on varmennettavan juuston koon ja tarjontamuodon mukainen asianomainen koodi. Kyseisessä lisämerkinnässä on oltava nimi ”Idiazabal” ja suojatun alkuperänimityksen logo. Hallintoelin toimittaa lisämerkinnät ja valvoo niiden käyttöä, ja ne ovat syrjimättömällä tavalla kaikkien niitä pyytävien eritelmän vaatimukset täyttävien toimijoiden käytettävissä.

4. Maantieteellisen alueen tarkka rajaus

Maantieteellinen alue käsittää latxa- ja carranzana-lammasrotujen luonnolliset kasvatusalueet Álavassa, Vizcayassa, Guipúzcoassa ja Navarrassa, lukuun ottamatta Roncalin laaksossa sijaitsevia kuntia. Alue sijaitsee Iberian niemimaan pohjoisosassa seuraavien (Greenwichin meridiaaniin perustuvien) koordinaattien välissä: 43o 27’ ja 41o 54’ pohjoista leveyttä ja 1o 05’ ja 3o 37’ läntistä pituutta.

5. Yhteys maantieteelliseen alueeseen

Maantieteellisen alueen erityisyys:

Alueella on todisteita latxa- ja carranzana-rotujen kasvatuksesta jo noin vuodelta 2200 ennen ajanlaskumme alkua. Näiden rotujen sopeutuminen alueen olosuhteisiin näin pitkän ajan kuluessa osoittaa, että maantieteellisen alueen erityispiirteet ovat ratkaisevan tärkeitä niiden asianmukaisen kehittymisen ja hoidon kannalta. Tuotantoalue on pinnanmuodostukseltaan hyvin rikkonaista ja monimuotoista vuoristoseutua, mikä vaikeuttaa liikkumista ja on edesauttanut lammastalouden säilymistä laaksoissa ja vuorilla. Maaperä on emäksistä ja ravinteikasta, ja kallioperän luonne ja karbonaattien satunnainen esiintyminen maaprofiilissa hidastavat maan huuhtoutumista; niinpä maaperä tarjoaakin erinomaiset puitteet laiduntamiselle. Alueen topografia ilmenee ilmastossa, joka vaihtelee valtamerellisestä välimerelliseen, ja vuorijonojen vaikutus saa aikaan transitiovyöhykkeitä. Vuoristoisuudesta ja sateisuudesta johtuen vesistöverkko on laaja ja tiheä, ja se muodostuu kahdesta valuma-alueesta: Cantabrian valuma-alue, joka kerää Vizcayasta, Guipúzcoasta sekä Álavan ja Navarran pohjoisista laaksoista virtaavat vedet, ja Välimeren valuma-alue, joka käsittää Álavan, Navarra Median ja La Riberan. Kasvillisuus koostuu runsaista luonnonniityistä ja -laitumista. Suotuisat ilmasto- ja maaperäolosuhteet ovat mahdollistaneet Baskimaan ja Navarran pohjoisosan valtamerelliselle luonteelle ominaisten hygrofyytti- ja subhygrofyyttipopulaatioiden kehittymisen.

Tuotteen erityisyys:

Idiazabal-juustolla on eräitä sille hyvin tyypillisiä aistinvaraisia ominaisuuksia, jotka erottavat sen muista juustoista. Ne ilmenevät tuotteen runsaissa tuoksu- ja makuvivahteissa ja myös sen jossakin määrin joustavassa ja rakeisessa, keskitiiviissä tai tiiviissä rakenteessa. Juuston maku on voimakas ja pitkään viipyvä, ja siinä yhdistyvät erittäin tasapainoisesti maidon, juoksetteen ja paahtuneen tuotteen aromit perusmauksi, jota täydentävät lukuisat aistinvaraiset vivahteet; niiden ansiosta tuote on luonteeltaan ainutlaatuinen.

Syy-seuraussuhde maantieteellisen alueen ja tuotteen erityisominaisuuksien välillä:

Idiazabal-juuston valmistukseen käytettävän maidon erityisominaisuudet johtuvat pääasiassa maidon tuotantoon sallituista roduista (latxa ja carranzana). Näiden lammasrotujen sopeutuminen yksilöidyn maantieteellisen alueen oloihin sekä ympäristön, lampaiden ja paimenten välinen pitkään kestänyt vuorovaikutussuhde saavat aikaan erottamattoman yhteyden tuotteen ja sen tuotantoalueen välille, ja Idiazabal-juuston erityispiirteet ovat pitkälti juuri sen ansiota. Latxa ja carranzana ovat maidontuotantoon ja vuoristo-olosuhteisiin soveltuvia maatiaisrotuja, jotka voidaan hyvin mieltää osaksi Baskimaan lammastaloutta, topografiaa ja lampaiden elinympäristön erityispiirteitä.

Myös kaikkien näiden luonnonympäristöstä riippuvien erityispiirteiden, jotka vaihtelevat muun muassa vuodenajan, laitumen ja ilmaston mukaan, siirtyminen suoraan Idiazabal-juustoon on sen ansiota, että juusto valmistetaan lämpökäsittelemättömästä raakamaidosta. Maidon kuumentaminen saattaisi muuttaa tai heikentää makuvivahteita, jotka tekevät juustosta niin erityislaatuisen ja yhdistävät sen alueen vanhoihin perinteisiin.

Eritelmän julkaisutiedot

https://www.mapa.gob.es/es/alimentacion/temas/calidad-diferenciada/dop-igp/htm/DOP-Idiazabal-modificacion-menor.aspx

(1) EUVL L 179, 19.6.2014, s. 17.